Komisijos sprendimas
2002 m. kovo 15 d.
nustatantis specialius veterinarinius patikrinimus tam tikrų dvigeldžių moliuskų, kurių amnezinių kiautuotųjų vėžiagyvių nuodų (ASP) kiekis viršija nustatytąjį Tarybos direktyvoje 91/492/EEB, surinkimui ir perdirbimui
(pranešta dokumentu Nr. C(2002) 1009)
(tekstas svarbus EEE)
(2002/226/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/492/EEB, nustatančią gyvūnų sveikatos reikalavimus, reglamentuojančius gyvų dvigeldžių moliuskų gamybą ir tiekimą į rinką [1], su pakeitimais, padarytais Direktyva 97/79/EB [2], ypač į jos priedo V skyriaus paskutinę pastraipą,
kadangi:
(1) Direktyvos 91/492/EEB priedo V skyriaus 7a punkte nustatyta, kad valgomosiose moliusko dalyse (visame moliusko kūne arba atskirose valgomosiose dalyse) didelio slėgio skysčių chromatografijos metodu nustatytas bendras amnezinių kiautuotųjų vėžiagyvių nuodų (ASP) kiekis neturi viršyti 20 mg/kg domoinės rūgšties koncentracijos.
(2) Moksliniais tyrimais nustatyta, kad Pecten maximus ir Pecten jacobaeus rūšių dvigeldžiams moliuskams, kurių viso kūno audiniuose yra didesnė kaip 20 mg/kg, bet mažesnė kaip 250 mg/kg domoinės rūgšties koncentracija, tam tikromis ribotomis sąlygomis domoinės rūgšties koncentracija pritraukiamajame raumenyje ir (arba) gonadose, skirtose žmonių maistui, paprastai yra mažesnė kaip 20 mg/kg.
(3) Atsižvelgiant į naujausius mokslinius tyrimus, tik moliuskų surinkimo etapui ir tik 2 konstatuojamojoje dalyje nurodytų rūšių dvigeldžiams moliuskams tikslinga nustatyti didesnį nei Direktyvoje 91/492/EEB nustatytą ASP kiekį viso kūno audiniuose.
(4) Valstybių narių kompetentingos institucijos turi patvirtinti minėtus dvigeldžius moliuskus specialiai ruošiančias įmones ir patikrinti, ar tinkamai taikomos 1991 m. liepos 22 d. Tarybos direktyvos 91/493/EEB, nustatančios sveikatos reikalavimus, reglamentuojančius žuvininkystės produktų gamybą ir jų pateikimą į rinką [3], su paskutiniais pakeitimais, padarytais Direktyva 97/79/EB, 6 straipsnyje nustatytos savikontrolės procedūros.
(5) Šio sprendimo nuostatos turėtų būti pakartotinai įvertintos, kai moksliniai įrodymai rodys būtinybę nustatyti kitokio pobūdžio veterinarinius patikrinimus arba iš dalies pakeisti nustatytus parametrus, siekiant apsaugoti visuomenės sveikatą.
(6) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Nukrypstant nuo Direktyvos 91/492/EEB priedo V skyriaus 7a punkto, valstybės narės gali leisti rinkti dvigeldžius moliuskus, priklausančius Pecten maximus ir Pecten jacobaeus rūšims, kurių viso kūno audiniuose yra didesnė kaip 20 mg/kg, bet mažesnė kaip 250 mg/kg domoinės rūgšties koncentracija, jeigu laikomasi 2 dalyje nustatytų reikalavimų.
2. 1 dalyje minimi reikalavimai yra šie:
a) moliuskai privalo būti surenkami šio sprendimo priede nustatytomis sąlygomis;
b) jie turi būti vežami kompetentingos institucijos nurodymu užplombuotais konteineriais arba transporto priemonėmis tiesiogiai iš augimviečių į patvirtintą įmonę, kurioje šie moliuskai specialiai paruošiami, pašalinami kepenys ir kasa, minkštieji audiniai arba kitos užterštos kūno dalys, neatitinkančios priedo 2 punkto reikalavimų. Specialiai patvirtintų įmonių sąrašą kompetentinga institucija privalo perduoti Europos Komisijai ir valstybėms narėms;
c) prie kiekvienos moliuskų siuntos turi būti pridėtas kompetentingos institucijos išduotas registracijos dokumentas, kuriame nurodomi Direktyvos 91/492/EEB priedo II skyriaus 6 punkte numatyti reikalavimai, taip pat anatominė kūno dalis arba dalys, kurios gali būti perdirbamos žmonių maistui. Kompetentinga institucija negali išduoti nuolatinio leidimo vežti;
d) pašalinus kepenis ir kasą, minkštuosiuose audiniuose ir kitoje užterštoje pritraukiamojo raumens dalyje ir (arba) gonadose, skirtose žmonių maistui, didelio slėgio skysčių chromatografijos metodu nustatytas ASP kiekis neturi viršyti 20 mg/kg domoinės rūgšties koncentracijos.
2 straipsnis
1. Kiekviena galutinio produkto siunta tiriama specialiai patvirtintoje įmonėje. Jeigu mėginyje, kaip apibrėžta priede, yra didesnė negu 20 mg/kg domoinės rūgšties koncentracija, visa siunta sunaikinama kontroliuojant kompetentingai institucijai.
2. Kepenys ir kasa, minkštieji audiniai ir visos kitos dalys, kuriose nuodų koncentracija viršija priedo 2 punkte nustatytą kiekį (įskaitant galutinį produktą, kuriame domoinės rūgšties koncentracija yra didesnė kaip 20 mg/kg), sunaikinamos kontroliuojant kompetentingai institucijai.
3. Kompetentinga institucija užtikrina, kad šio sprendimo 1 straipsnio 2 dalies b punkte nurodytam paruošimui būtų taikomos Direktyvos 91/493/EEB 6 straipsnyje numatytos savikontrolės procedūros. Gamintojas informuoja kompetentingą instituciją apie visus su galutiniu produktu susijusius rezultatus, kurie neatitinka Direktyvos 91/492/EEB priedo V skyriaus 7a punkto reikalavimų.
3 straipsnis
Šio sprendimo nuostatos peržiūrimos atsižvelgiant į mokslo pažangą.
4 straipsnis
Šis sprendimas skirtas valstybėms narėms.
Priimta Briuselyje, 2002 m. kovo 15 d.